РЕГЛАМЕНТ (ЕО) № 147/2009 НА КОМИСИЯТА
от 20 февруари 2009 година
относно определяне на зоните на местоназначение за възстановявания при износ, такси върху износа и някои лицензии за износ за зърнени култури и ориз
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 170 от него във връзка с член 4 от него,
като има предвид, че:
(1)
Регламент (ЕИО) № 2145/92 на Комисията от 29 юли 1992 г. относно ново определяне на зоните на местоназначение за възстановявания при износ, такси върху износа и някои лицензии при износ за зърнени култури и ориз (2) е бил неколкократно и съществено изменян (3). С оглед постигане на яснота и рационалност посоченият регламент следва да бъде кодифициран.
(2)
Желателно е да се определят зоните на местоназначение, които да се използват с цел определяне на възстановявания при износ и такси върху износа за зърнени култури и ориз.
(3)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Зоните на местоназначение, които трябва да се използват с цел определяне на диференцирани възстановявания при износ и такси върху износа по отношение на продуктите, посочени в част I, букви a), б) и в), и в част II, букви а) и б) от приложение I към Регламент (ЕО) № 1234/2007, са определени в приложение I към настоящия регламент.
Член 2
Регламент (ЕИО) № 2145/92 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение III.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2009 година.